|  |
| --- |
| **PASIENTINFORMASJON – BULLØS PEMFIGOID** |

Bulløs pemfigoid er en kronisk blemmesykdom i huden hos eldre mennesker.

**HVA SKYLDES SYKDOMMEN?**

Årsaken er ukjent. Kroppens eget immunforsvar angriper huden. Dette fører til en skade i grenselaget mellom overhud og underhud slik at disse løsner fra hverandre og væske samles i tomrommet (blemme).

**HVA MERKER MAN?**

Sykdommen kan starte med bare kløe uten synlig utslett. Dette kan resultere i kloremerker i huden. Etterhvert vil imidlertid eksem-, eller elveblest (neller)-liknende utslett vise seg. Vannblemmer, på opptil 3-4 cm kan oppstå i huden i disse områdene. Av og til kommer også blemmene først.

Noen utvikler feber og føler seg generelt syk. De fleste er imidlertid i relativt god form.

**HVORDAN ER BEHANDLINGEN?**

Hvis sykdommen kun finnes på et lite område på huden kan behandlingen gis i form av en salve eller krem. Et sterkt, kortisonholdig (Gr IV) preparat vil i de fleste tilfellene kontrollere symptomene (eget info-skriv om kortison på huden).

Ved utbredt sykdom må det brukes Prednisolon tabletter (Eget info-skriv om Prednisolon). Det er viktig at startdosen er høy nok slik at sykdommen stopper.

Deretter vil dosen bli redusert til et nivå som holder sykdommen i sjakk. Av og til må det gis tillegg av andre immundempende medisiner for å klare dette. Ved å gi tilleggsbehandling kan kortisondosen hodes lavere (redusere bivirkninger).

**HVORDAN GÅR DET VIDERE?**

Under behandlingen med tabletter er det viktig å komme jevnlig til kontroller og følge legens dosering nøye. Når sykdommen er under kontroll skjer dette med 3-4 måneders mellomrom. I starten vil kontrollene skje hyppigere, avhengig av alvorlighetsgraden.

Sykdommen er kronisk og kan vare i måneder eller år. Den kan variere i intensitet og behandlingen må derfor av og til justeres. Hos enkelt kan sykdommen også forsvinne og «brenne ut» til slutt.

«Hudlegen informerer» -en informasjonsserie fra Pedagogisk utvalg-NDS, 1996